

**NOVOSTI IN KREPOSTI 24. PIKINEGA FESTIVALA  
Športno vzdušje in popotniško raziskovanje**

**Velenje,19. septembra 2013– 24. Pikin festival, ki bo v Velenju potekal od nedelje, 22. septembra, do sobote, 28. septembra, bo številnim obiskovalcem znova ponudil veliko vsebin in novosti. Temo letošnjega festivala Zdrav duh v zdravem telesu – po Pikino bodo s svojim obiskom zaznamovali številni znani športniki, športni poligoni, ustvarjalne delavnice in predstavitve športnih klubov. Častna Pikina pokroviteljica je najuspešnejša slovenska smučarska tekačica Petra Majdič, ki v Velenje prihaja v torek, 24. septembra, festival pa je letos pridobil tudi častno pokroviteljstvo organizacije Združenih narodov za izobraževanje, znanost in kulturo UNESCO.**

V tem tednu na različnih mestnih lokacijah potekajo otvoritve Pikinih razstav, ki bodo na ogled tudi ves čas festivala. Na TRC Jezero, kjer se bo odvila večina programa, organizatorji tudi letos pripravljajo nekaj novosti za številne obiskovalce. Kot vsa leta doslej se bo tudi letos na veliko ustvarjalo v številnih delavnicah, in sicer v Pikini mestni hiši, Hiši ustvarjalnosti in igre ter Hiši idej in zabave. Poleg ustvarjalnih delavnic na pokritih območjih se jih bo veliko odvijalo tudi na prostem. Na glavni ulici Pikinega mesta bo odprta pekarna, mlekarna, banka, pošta, oblačilnica, Zoo, Fickarna, Pikina trgovina in bencinska črpalka. Pikino kuhinjo bo vodil kuharski mojster Danilo Ivanuša, ki bo skupaj z malimi kuharji obiskovalci pripravljal slastne dnevne menije z jedmi z vseh koncev sveta. Za najmlajšo ciljno skupino otrok do 3 leta starosti bo v Pikinem mestu zrasla Pleničkarnica s parkiriščem za otroške vozičke.

V Glasbenem gozdičku bodo predstavljeni različni instrumenti in glasbene zvrsti. Vabljeni tudi v indijanski in taborniški tabor, na obisku pa bo tudi policija, gasilci in slovenska vojska. Na prireditvenem območju bodo delovali trije odri, veliko zanimivih presenečenj v obliki živih lutk, uličnih intervencij in akrobatskih nastopov. Na Velenjskem jezeru bo ves čas festivala tudi Pikina ladja z gusarskim kapitanom.

V Pikinem svetu bo letos odprtih sedem umetniških četrti, vsaka s svojim bogatim dnevnim programom. Filmska četrt bo poleg kina pridobila temnico za fotografski studio in filmski studio. Otroci bodo pod mentorstvom strokovnjakov postali režiserji, scenaristi, igralci, maskerji, v času festivala pa bodo posnelitudi pravi Pikin film. V lutkovni četrti bomo spoznavali različne tipe lutk, pripravili bodo pravljični poligon, vsak dan pa se bo v njej odvila tudi lutkovna predstava za otroke. Slikarske tehnike bodo obiskovalci preskusili v Likovni četrti. Knjižna četrt bo vsak dan pripravila zanimive pogovore z znanimi športniki ter veliko drugih aktivnosti, kot so Grimmov pravljični labirint, izdelavo mini knjige, rimanje, pravljice v tujih jezikih in jogo za otroke. V Hiši glasbe bodo obiskovalci vsak dan spoznali različne zvrsti glasbe in v družbi Mozarta izdelovali različne inštrumente. V Plesni četrti se bomo učili klasični balet, jazz balet, ljudske plese in seveda Pikin ples, v Muzejski četrti pa si bodo otroci lahko izdelali mastodontov zob, afriško masko ali viteško čelado in ščit.

*- se nadaljuje -*

Na zunanjih prizoriščih bo v interaktivnem poligonu, s pomočjo prostovoljcev iz različnih držav, Pika z obiskovalci potovala okoli sveta, na festivalu pa bo v obliki velike makete predstavljeno tudi področje Savinjske in Šaleške regije pod blagovno znamko Mozaik doživetij.

Del programa Pikinega festivala se odvija tudi v centru mesta na Pikinem odru v Domu kulture Velenje ter Tomaževem in Aničinem odru v Glasbeni šoli Velenje. Predstave za otroke potekajo v dopoldanskem času in so odprte za vse obiskovalce.

Pika tudi letos organizira dobrodelno akcijo Novo sonce – Pika pomaga. Tokrat zbira sladkarije za prijatelje. Vse sladke dobrote, ki jih bodo darovali obiskovalci, bo prevzela organizacija Rdeči križ in z njimi dopolnila družinske prehrambne pakete, ki sicer sladkarij ne vsebujejo.

Na Pikin festival se lahko družine odpravijo tudi za več dni, saj je TIC Velenje pripravil posebej ugodne turistični pakete gusarskega potepa s Piko Nogavičko po Velenju.

V soboto, 21. septembra, je organiziran Pikin pohod v neznano, zvečer pa bo premiera multimedijskega projekta Spacebound. Na otvoritveni dan festivala se bo odvila tudi prava družinska avanturistična pustolovščina Pikina mini avantura.

Festival pod pokroviteljstvom Mestne občine Velenje organizira javni zavod Festival Velenje skupaj s soorganizatorji – Knjižnico Velenje, Medobčinsko zvezo prijateljev mladine Velenje, Mladinskim centrom Velenje, Muzejem Velenje in JSKD – OI Velenje ter številnimi partnerji.

Program 24. Pikinega festivala, vse novice in zanimivosti v zvezi z njim, bodo redno objavljene na spletni strani [www.pikinfestival.si](http://www.pikinfestival.si).

- Konec -

cid:image001.jpg@01CB49AB.CEB7AC10

**Več informacij:**   
Barbara Pokorny, 041 535 567, 03/898 25 71, www.pikinfestival.si